钦定古今图书集成/明伦汇编/家范典/第017卷 > 《寄东鲁二稚子》前人
## 钦定古今图书集成/明伦汇编/家范典/第017卷 > 《寄东鲁二稚子》前人

“吴地桑叶绿，吴蚕已三眠。我家寄东鲁，谁种龟阴田。”
春事已不及，江行复茫然。南风吹归心，飞堕酒楼前。
楼东一株桃，枝叶拂青烟。此树我所种，别来向三年。
桃今与楼齐，我行尚未旋。娇女字平阳，折花倚桃边。
折花不见我，泪下如流泉。小儿名伯禽，与姊亦齐肩。
双行桃树下，抚背复谁怜。念此失次第，肝肠日忧煎。
裂素写远意，因之汶阳川。